Вилхелм Кюхелбекер
Към Ахатес

Превод от руски: Янко Димов, —

chitanka.info

Ахатес, Ахатес! Ти чуваш ли глас,

зовящ ни към подвиг в съдбовния час?

Мой пламенни друже, ела —

в свещения бой да развеем крила!

В кръвта ни изгрява бунтовна звезда,

мечтаем безсмъртие, чест, свобода,

да, млади сме, смели, на път —

под стяг маратонски ни вика дългът!

Не! Не! Не оставам сега настрана,

затворен безчестно в покой, в тишина!

Очаква ме сладостен бой

и падна ли — в бой ще съм паднал герой!

И ти като мен свободата цениш,

по нея копнееш, по нея гориш!

Да тръгваме двама натам,

където въздига се нейният храм!

Сърца възвисени пулсират без страх.

Елада захвърля оковите в прах!

Ахатес! Днес наште деди

зоват да съборим тегла и беди!

Презирай разкоша и сладката тлен,

ще грейне тържествено нашият ден,

когато ще блесне във сеч

за нашто отечество нашият меч!

Тогава, щом гръм проехти в утринта,

ще свирне куршум, ще повярва света,

че ние, две верни чеда,

очакваме истински теб, свобода!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.